REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/520-21

8. decembar 2021. godine

B e o g r a d

Z A P I S N I K

32. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 7. DECEMBRA 2021. GODINE

Sednica je počela u 13,00 časova.

 Sednicom je predsedavala Sandra Božić, predsednik Odbora.

 Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Ivana Popović, Aleksandar Čortić (došao u toku prve tačke dnevnog reda), Miloš Terzić, Milica Obradović, Snežana Paunović (došla u toku prve tačke dnevnog reda), Rozalija Ekres i Željko Tomić, članovi Odbora.

Sednici su prisustvovali: Ljubomir Marić (Jovan Kolundžija), Nebojša Bakarec (Ivana Popović), Zoran Tomić (mr Jadranka Jovanović), Justina Pupin Košćal (Dunja Simonović Bratić) i Samira Ćosović (Nataša Mihailović Bacić), zamenici članova Odbora.

 Sednici nisu prisustvovali: Milena Popović i Mira Petrović, kao ni njihovi zamenici.

 Pored članova Odbora, sednici su prisustvovali: Slavica Trifunović, pomoćnik ministra za informisanje i medije, Danijela Vanušić, pomoćnik ministra za kulturno nasleđe i digitalizaciju i Stanko Blagojević, pomoćnik ministra za međunarodne odnose i evropske integracije u oblasti kulture.

 Na predlog predsedavajućeg, članovi Odbora su, jednoglasno (13 za) usvojili sledeći

D n e v n i r e d

1. Utvrđivanje liste kandidata za člana Saveta Regulatornog tela za elektronske medije kao i liste organizacija koje zajedno čine jedinstvenog ovlašćenog predlagača, univerziteti akreditovani u Republici Srbiji;
2. Razmatranje Predloga zakona o kulturnom nasleđu, koji je podnela Vlada, u načelu;
3. Razmatranje Predloga zakona o izmeni i dopuni Zakona o elektronskim medijima, koji je podnela Vlada, u načelu;
4. Razmatranje Predloga zakona o potvrđivanju Sporazuma između Vlade Republike Srbije i Evropske unije o učešću Republike Srbije u programu Kreativna Evropa (2021-2027), koji je podnela Vlada.

Pre prelaska na razmatranje utvrđenog dnevnog reda Odbor je, jednoglasno (13 za) usvojio Zapisnik 31. sednice Odbora za kulturu i informisanje, održane 30. novembra 2021. godine.

PRVA TAČKA DNEVNOG REDA: Utvrđivanje liste kandidata za člana Saveta Regulatornog tela za elektronske medije kao i liste organizacija koje zajedno čine jedinstvenog ovlašćenog predlagača, univerziteti akreditovani u Republici Srbiji

U uvodnim napomenama, predsednik Odbora Sandra Božić, podsetila je članove Odbora da je na 29. sednici Odbora za kulturu i informisanje, održanoj 17. novembra 2021. godine, doneta Odluka o pokretanju postupka za predlaganje kandidata za izbor člana Saveta Regulatornog tela za elektronske medije koje predlažu univerziteti akreditovani u Republici Srbiji.

Takođe, postupajući po tački 5. ove odluke, a u skladu sa članom 10. stav 1. Zakona o elektronskim medijima, napomenula je da je služba Odbora objavila Javni poziv za predlaganje kandidata za izbor člana Saveta Regulatornog tela za elektronske medije 19. novembra 2021. godine u „Službenom glasniku Republike Srbije“, u dnevnom listu „Politika“ i na internet stranici Narodne skupštine.

Dodala je i to da su na osnovu člana 10. stav 2. Zakona o elektronskim medijima, univerziteti imali rok od 15 dana, da dostave obrazloženi predlog dva kandidata za člana Saveta Regulatora.

Naglasila je da je predloge kandidata za člana Saveta Regulatora dostavilo ukupnočetiri univerziteta:

1. univerzitet Megatrend i univerzitet Singidunum koji su za kandidata predložili Aleksandra Gajovića;
2. univerzitet Megatrend koji je za drugog kandidata predložio prof. dr Vesnu Baltezarević;
3. Univerzitet u Novom Sadu koji je predložio za kandidata dr Nemanju Tasića i
4. Univerzitet u Kragujevcu, koji je predložio za kandidata Marka Lukića.

Napomenula je da Univerzitet Singudunum nije dostavio uverenje o akreditaciji univerziteta. S tim u vezi, dodala je i to da je, prilikom pripreme za održavanje ove sednice, služba Odbora kontaktirala rektorat univerziteta Singidunum i obavestila ih o postojanju zakonom propisane mogućnosti o određivanju dodatnog roka za uređivanje podnetog predloga, odnosno, dostavu uverenja o akreditaciji univerziteta.

Ukazala je na činjenicu da je javni poziv raspisan već drugi put za ovog ovlašćenog predlagača, kao i na to da se univerzitet Singidunum izjasnio u telefonskom razgovoru da nije u mogućnosti da dopuni potrebnu dokumentaciju, zbog čega je istakla da u sazivu ove sednice nije predložila određivanje dodatnog roka za uređivanje njihove prijave.

Navela je da bez obzira na to što prijava univerziteta Singidunum nije potpuna, da njihov kandidat Aleksandar Gajović, koji je istovremeno i kandidat univerziteta Megatrend, prema dostavljenoj dokumentaciji ispunjava sve uslove propisane zakonom i javnim pozivom.

S tim u vezi, predložila je da Odbor, u skladu sa članom 10. stav 5. utvrdi listu kandidata i listu organizacija za člana Saveta Regulatora i objavi ih na internet stranici Narodne skupštine.

Nije bilo diskusije.

Odbor je, jednoglasno (15 za) utvrdio listu organizacija koje zajedno čine jedinstvenog ovlašćenog predlagača, univerziteti akreditovani u Republici Srbiji, a na kojoj se nalaze, po redosledu prijava:

1. Univerzitet Megatrend
2. Univerzitet u Novom Sadu i
3. Univerzitet u Kragujevcu

Odbor je, jednoglasno (15 za) utvrdio listu kandidata za člana Saveta Regulatornog tela za elektronske medije, koje predlažu univerziteti akreditovani u Republici Srbiji, a na kojoj se nalaze, po redosledu prijava:

1. Aleksandar Gajović
2. prof. dr Vesna Baltezarević
3. dr Nemanja Tasić i
4. Marko Lukić.

Obavestila je članove Odbora da će lista kandidata i lista organizacija biti objavljena na internet stranici Narodne skupštine.

Odbor je, jednoglasno (15 za) prihvatio predlog da se sastanak univerziteta na kojem će utvrditi konačan predlog dva kandidata za člana Saveta Regulatora održi u petak 10. decembra 2021. godine, u 12 časova, u zgradi Narodne skupštine, u ulici Kralja Milana.

DRUGA TAČKA DNEVNOG REDA: Razmatranje Predloga zakona o kulturnom nasleđu, koji je podnela Vlada, u načelu

 Predsednik Odbora, podsetila je članove da je Vlada Republike Srbije 26. novembra 2021. godine, podnela Narodnoj skupštini Predlog zakona o kulurnom nasleđu, kojim se uređuju sistem zaštite i očuvanja kulturnog nasleđa.

 Danijela Vanušić, pomoćnik ministra za kulturno nasleđe i digitalizaciju, upoznala je članove Odbora sa podnetim Predlogom Zakona o kulturnom nasleđu, kao i razlozima zbog kojih je Vlada odlučila da isti podnese.

 Istakla je da je Radna grupa za izradu Nacrta zakona o kulturnom nasleđu Ministarstva kulture i informisanja, nakon sprovedene javne rasprave, analizirala upućene primedbe, predloge i sugestije učesnika, na osnovu kojih je upodobila odredbe ovog predloga zakona i sačinila izveštaj o sprovedenoj javnoj raspravi.

 Takođe, napomenula je da je oblast zaštite kulturnog nasleđa regulisao Zakon o kulturnim dobrima, donet 1994. godine, a koji do današnjeg dana nije imao nikakve izmene i dopune, kao i to da je terminološki i institucionalno veoma star, te je stoga bilo neophodno nakon 27 godina doneti Zakon o kulturnom nasleđu, nov krovni propis koji će biti usklađen sa Ustavom Republike Srbije i koji će regulisati čitavu oblast zaštite kulturnog nasleđa.

 U daljem izlaganju, bliže je objasnila oblasti koje će biti zaštićene donošenjem Zakona o kulturnom nasleđu, kao i razloge zbog kojih je Vlada odlučila da podnese isti.

 Nije bilo diskusije.

Odbor je, većinom glasova (14 za, jedan nije glasao), odlučio da predloži Narodnoj skupštini da prihvati Predlog zakona o kulturnom nasleđu, u načelu.

Odbor je, jednoglasno (15 za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

TREĆA TAČKA DNEVNOG REDA: Razmatranje Predloga zakona o izmeni i dopuni Zakona o elektronskim medijima, koji je podnela Vlada, u načelu

 Predsednik Odbora, podsetila je prisutne članove Odbora da je Vlada Republike Srbije 3. decembra 2021. godine, podnela Narodnoj skupštini Predlog zakona o izmeni i dopuni zakona o elektronskim medijima.

 Napomenula je da se ovim zakonom uređuju, u skladu sa međunarodnim konvencijama i standardima, organizacija i rad Regulatornog tela za elektronske medije, uslovi i način pružanja audio i audio-vizuelnih medijskih usluga, uslovi i postupak za izdavanje dozvola za pružanje audio i audio-vizuelnih medijskih usluga, kao i druga pitanja od značaja za oblast elektronskih medija.

 Slavica Trifunović, pomoćnik ministra za informisanje i medije, upoznala je članove Odbora sa podnetim Predlogom zakona o izmeni i dopuni zakona o elektronskim medijima.

U daljem izlaganju napomenula je da je Predlog zakona nastao kao rezultat Međustranačkog dijaloga o izbornim uslovima uz posredovanje Evropskog parlamenta, kao i donetih mera koje bi pomogle Republici Srbiji da unapredi političke uslove za naredne izbore. Imajući navedeno u vidu, a polazeći od uloge koju elektronski mediji imaju u sistemu javnog informisanja Republike Srbije i njihove uloge u izbornoj kampanji, kao i da su predložene mere izvodljive i da bi mogle da pomognu stvaranju klime poverenja i promena koje bi bile na korist građana i u skladu sa standardima Evropske Unije, istakla je da je Vlada prihvatila predložene mere, pa je, u skladu sa navedenim, pripremila i utvrdila tekst izmene i dopune Zakona o elektronskim medijima.

 Sandra Božić, zahvalila se Slavici Trifunović na izlaganju i pojašnjenju Predloga zakona o dopuni i izmeni zakona o elektronskim medijima.

 Istakla je izuzetnu važnost ovog predloga zakona i dodala je da će se obaveza koja je proistekla iz međustranačkog dijaloga koja se vodila pod pokroviteljstvom Narodne skupštine ovom izmenom i dopunom Zakona ispuniti.

Odbor je, jednoglasno (15 za), odlučio da predloži Narodnoj skupštini da prihvati Predlog zakona o izmeni i dopuni Zakona o elektronskim medijima, u načelu.

Odbor je, jednoglasno (15 za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

ČETVRTA TAČKA DNEVNOG REDA: Razmatranje Predloga zakona o potvrđivanju Sporazuma između Vlade Republike Srbije i Evropske unije o učešću Republike Srbije u programu Kreativna Evropa (2021-2027), koji je podnela Vlada

 Predsednik Odbora, podsetila je članove Odbora da je Vlada Republike Srbije 3. decembra 2021. godine, podnela Narodnoj skupštini Predlog zakona o potvrđivanju Sporazuma između Vlade Republike Srbije i Evropske unije o učešću Republike Srbije u programu Kreativna Evropa (2021-2027).

 Obavestila je sve prisutne da se ovim Zakonom potvrđuje Sporazum između Vlade Republike Srbije i Evropske unije o učešću Republike Srbije u programu Kreativna Evropa od 2021. do 2027. godine, koji je potpisan 9. novembra 2021. godine u Beogradu i 17. novembra 2021. godine u Briselu.

 Stanko Blagojević, pomoćnik ministra za međunarodne odnose i evropske integracije u oblasti kulture, upoznao je prisutne članove sa Predlogom Sporazuma između Vlade Republike Srbije i Evropske unije o učešću Republike Srbije u programu Kreativna Evropa (2021-2027), koji je podnela Vlada.

 U daljem izlaganju naveo je da tekst navedenog sporazuma nije suštinski izmenjen u odnosu na tekst koji je Odbor za kulturu i informisanje razmatrao na sednici održanoj 8. novembra 2021. godine, kada je Odbor i dao saglasnost za privremenu primenu navedenog sporazuma.

 Napomenuo je to da je Ustavni osnov o potvrđivanju Sporazuma sadržan u član 9. stav 1. tačka 4 kojim je određena nadležnost Narodne skupštine da potvrđuje međunarodne ugovore kad je zakonom predviđena obaveza njihovog potvrđivanja.

 U daljem izlaganju, objasnio je i to da je Republika Srbija članica Programa Kreativna Evropa od 2014. godine, a da ovim sporazumom obnavlja članstvo i ostvaruje kontinuitet u radu ovog tela.

Nije bilo diskusije.

Odbor je, jednoglasno (15 za), odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Evropske unije o učešću Republike Srbije u programu Kreativna Evropa (2021-2027).

Odbor je, jednoglasno (15 za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

Sednica je završena u 13,27 časova.

SEKRETAR PREDSEDNIK

 Dana Gak Sandra Božić